Birgitte Josefsen (V), 2007-02-21:
Jeg er helt sikker på, at alle partier, der er repræsenteret i Folketinget, er optaget af, at vi til stadighed får skabt de bedste rammer for både børn og voksne, der kommer i den situation, at de en tid skal være patient på et sygehus.
Og specielt når vi snakker om børn, er det jo vigtigt med gode rammer; et godt patientforløb, høj kvalitet i behandlingstilbuddet og ikke mindst, at der er plads til, at mor og far kan være til stede i en stor del af den indlæggelsestid, der pågår, når et barn er sygt.
Det at være patient og være barn er noget nyt, det er noget utrygt, og derfor skal organiseringen af hele det pædiatriske område selvfølgelig tænkes grundigt igennem, også fremadrettet.
En række partier i Folketinget har i foråret 2006 indgået en aftale omkring principperne for specialeplanlægning.
Da vi indgik den aftale, gav vi sådan set hinanden håndslag på, at det så var vores opgave, og den fremadrettede opgave med at organisere hele specialeområdet var så en opgave, regionerne skulle løse i samarbejde med Sundhedsstyrelsen.
I Venstre er vi af den overbevisning, at Sundhedsstyrelsen i deres specialegennemgang vil sætte fokus på hele børneområdet.
Og det ved vi faktisk, for styrelsen har signaleret, at det bliver et af de første områder, man går i gang med.
I den proces vil en række fageksperter, bl.a. udpeget af regionerne, gå i gang med at analysere hele området og vil komme med nogle anbefalinger for, hvordan hele det her område skal organiseres fremadrettet.
Jeg synes, der er god grund til at afvente det arbejde, den gruppe kommer med, og jeg synes også, der er god grund til, at vi giver regionerne arbejdsroen til at få organiseret området, også børneområdet.
Det forslag, der så ligger til behandling i dag af Dansk Folkeparti, indeholder en række meget positive elementer; det er faktisk et meget sympatisk forslag.
Men vi er i Venstre bekymrede for at lave deciderede børnehospitaler, der bliver isoleret fysisk fra det øvrige sundhedsvæsen, da vi ser det som vigtigt, at der mellem de specialeområder, der bør være tilgængelige, uanset om man nu er barn eller voksen, skal være et tæt samspil.
Derfor vil det jo være vigtigt, at man meget grundigt gennemtænker, hvordan organiseringen skal være.
Det, de bl.a. peger på, og som jeg hæfter mig ved, er, at ca. 92 pct. af de børn, der bliver indlagt på sygehus, indlægges akut.
Og derfor er der meget, meget god grund til at tænke på, hvordan man organiserer børneafdelingerne og børnehospitaler for den sags skyld fremadrettet.
Som sagt synes vi, at det er et sympatisk forslag, der ligger fra Dansk Folkeparti, men vi synes, der er brug for at få analyseret området lidt bedre, og derfor vil vi meget gerne afvente de anbefalinger, der kommer fra den arbejdsgruppe, der er organiseret i Sundhedsstyrelsen.
Vi kan ikke tilslutte os det konkrete forslag, der ligger her, men vi synes, det kunne være en rigtig god idé, hvis Sundhedsudvalget tager en drøftelse af det her område og eventuelt afholder en høring, så vi derigennem kan få et billede af, hvordan det ser ud på området, og få nogle pejlemærker i forhold til, hvor det er, regionerne er på vej hen, når vi snakker hele børneområdet.